บัวหลวงร่วมวงชิงเงินฝาก15เดือนจ่ายดอกเบี้ย3%
ธนาคารกรุงเทพออกผลิตภัณฑ์เงินฝากใหม่ล่อใจ หลังซีไอเอ็มบีดูดลูกค้างานมันนี่เอ็กซ์โปกว่า 8,000 ล้าน
17 ส.ค. 2554

ธนาคารกรุงเทพออกผลิตภัณฑ์เงินฝากใหม่ล่อใจ หลังซีไอเอ็มบีดูดลูกค้างานมันนี่เอ็กซ์โปกว่า 8,000 ล้าน
นายสุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ เปิดเผยว่า ธนาคารออกผลิตภัณฑ์เงินฝากประจำ ระยะเวลาการฝาก 15 เดือน อัตราดอกเบี้ย 3% ต่อปี โดยธนาคารจะจ่ายดอกเบี้ยเมื่อครบระยะเวลาการฝาก กำหนดจำนวนเงินฝากแต่ละยอดไม่ต่ำกว่า 1 หมื่นบาท เริ่มตั้งแต่วันที่ 18 พ.ค.20มิ.ย. 2554
เงินฝากประจำ 15 เดือน เป็นอีกหนึ่งทางเลือกสำหรับลูกค้าที่สนใจในผลิตภัณฑ์ทางด้านการออม ซึ่งนอกจากเงินฝากประจำประเภทดังกล่าวแล้ว ธนาคารยังมีเงินฝากสินมัธยะทรัพย์ทวี (ฝากในจำนวนเท่ากันทุกเดือน ระยะเวลาการฝาก 24 เดือนขึ้นไป ซึ่งผู้ฝากได้รับการยกเว้นภาษีดอกเบี้ยเมื่อฝากครบตามเงื่อนไข) กองทุนรวม พันธบัตร บริการประกันชีวิตสะสมทรัพย์
สำหรับงานมหกรรมการเงินครั้งที่ 11 หรือมันนี่เอ็กซ์โป 2011 พบว่ายอดธุรกรรมของทุกสถาบันการเงินรวม 1.2 แสนล้านบาท มีผู้เข้าชมงานกว่า 8 แสนคน สินเชื่อบ้านสูงสุด 7.9 หมื่นล้านบาท สินเชื่อเอสเอ็มอีรองลงมา 2.3 หมื่นล้านบาท เงินฝากพุ่ง 1 หมื่นล้านบาท สินเชื่อบุคคลกว่า 1,000 ล้านบาท และยอดซื้อกองทุนรวม 1,000 ล้านบาท
รายงานข่าวจากธนาคารซีไอเอ็มบี ไทย เปิดเผยว่า ปริมาณธุรกรรมของธนาคารในงานรวม 1.29 หมื่นล้านบาท จากลูกค้าที่เข้ามาใช้บริการรวมกว่า 7,000 ราย ซึ่งประกอบด้วยผลิตภัณฑ์เงินฝากประจำ 6 เดือน ดอกเบี้ยพิเศษ 4% ที่มีลูกค้าเดินทางมารับคูปองรับสิทธิเปิดบัญชีกว่า 4,400 ราย และแสดงความจำนงฝากเงินคิดเป็นวงเงินรวม 8,300 ล้านบาท
สินเชื่อบ้านมีลูกค้ามาใช้บริการกว่า 1,000 ราย คิดเป็นวงเงินสินเชื่อรวมกว่า 2,800 ล้านบาทสินเชื่อบุคคลและสินเชื่อเงินสด มีลูกค้ามาใช้บริการกว่า 1.4 พันราย คิดเป็นวงเงินสินเชื่อรวม 114 ล้านบาท สินเชื่อเอสเอ็มอี มีลูกค้ามาใช้บริการ 83 ราย คิดเป็นวงเงินสินเชื่อรวมกว่า 1.6 พันล้านบาท ขณะที่สินเชื่อเช่าซื้อทั้งรถยนต์และรถจักรยานยนต์มีลูกค้ามาใช้บริการ 16 ราย คิดเป็นวงเงินสินเชื่อรวม 8.3 ล้านบาท
นอกจากนี้ ผลิตภัณฑ์ประกันชีวิตผ่านสาขาธนาคาร (แบงก์แอสชัวรันส์) มีลูกค้ามาใช้บริการ 25 ราย คิดเป็นวงเงินรวม 3.6 ล้านบาท และมีลูกค้ามาเปิดบัญชีซื้อขายหุ้นและซื้อกองทุนจำนวน 50 ราย